Astra Vitkauskienė

Astra Vitkauskienė (g. 1968 m. rugsėjo 14 d. Kaune) – Lietuvos laboratorinės medicinos gydytoja, mokslininkė, pedagogė (profesorė).

Biografija

1995 m. baigė Kauno medicinos akademiją. Nuo 2008 m. medicinos mokslų daktarė. Nuo 1999 m. Lietuvos imunologų draugijos narė ir Lietuvos medicinos mikrobiologų sąjungos narė. Nuo 2005 m. Europos klinikinės mikrobiologijos ir infekcinių ligų draugijos narė. Nuo 2009 m. tapo Kauno klinikų ir LSMU Laboratorinės medicinos klinikos vadove. Nuo 2010 m. Kauno krašto Laboratorinės medicinos draugijos pirmininkė. Nuo 2010 m. COST veiklos BM0906 programos „Bakterijų patogeniškumą reguliuojantis RNR: nauji taikiniai alternatyviai terapijai“ vykdomojo komiteto narė. 
Laboratorinės medicinos klinikoje skaito paskaitas Lietuvos sveikatos mokslų universiteto Medicinos fakulteto studentams, doktorantams ir gydytojams kursantams. 
Nuo 2017 metų LSMU Medicinos fakulteto tarybos narė ir LSMU Leidybos komisijos sekretorė, Biologijos mokslo krypties doktorantūros komiteto narė. Medicininės ir veterinarinės biochemijos studijų programos bakalauro baigiamųjų darbų gynimo komiteto narė, Laboratorinės medicinos biologijos studijų programos magistro baigiamųjų darbų gynimo komiteto narė.

Mokslinė veikla

2008 m. apginta daktaro disertacija tema „Potencialių hospitalinės pneumonijos sukėlėjų Pseudomonas aeruginosa ir  Klebsiella pneumoniae patogeniškumo veiksniai bei jų įtaka ligos eigai“. Mokslinio tyrimo sritis – laboratorinių tyrimų svarba ligų diagnostikoje, ligų genetinių pažaidų paieška. Hospitalinių infekcijų etiologija ir epidemiologija, rizikos veiksniai, sukėlėjų atsparumas antibiotikams ir atsparumo antibiotikams vystymosi dinaminiai pokyčiai, atsparumo antibiotikams mechanizmai. Įvairių sukėlėjų patogeniškumo veiksniai ir patogeniškumo veiksnių įtaka sukeltų ligų eigai. Turi projektų įgyvendinimo patirties: buvo 2012 – 2014 m. LMT finansuojamo projekto „Pseudomonas aeruginosa patogeniškumo veiksnių ir atsparumo antibiotikams genų sąsajų paieška“ vadovė. 2014 m. KTU MTEPI fondo remiamas bendras KTU ir LSMU mokslininkų grupių projektas „Sinergetinių sidabro/vario nanodalelių ir grafeno oksido nanokompozitų dangų formavimas ir jų antimikrobinio aktyvumo vertinimas (GOtoAgCu), LSMU dalies vadovė. Lietuvos ir Šveicarijos bendradarbiavimo programos „Moksliniai tyrimai ir plėtra“ lėšomis finansuojamas projektas „Genetinis diabetas Lietuvoje“ (2012-2015) – projekto dalyvė. Biomedicininio tyrimo „Sunkios gripo infekcijos etiologija Šiaurės Europoje“  (2017 m.) – atsakinga (pagrindinė) tyrėja. LSMUL Kauno klinikų projektas „Europos bendri veiksmai: antibiotikų atsparumo bei su tuo susijusių infekcijų mažinimas“ (2017-2020 m.m.) – darbo grupės vadovė. Buvo ir yra 6 doktorantų vadovė, 7 - mokslinė konsultantė.

Profesinė veikla

1999 – 2002 m. Kauno klinikų mikrobiologijos laboratorijoje gydytoja mikrobiologė. 2001-2006 m. Kauno medicinos universitete Biomedicinos tyrimų institute jaunesnioji mokslo darbuotoja. Nuo 2002 m. Kauno klinikose mikrobiologijos laboratorijoje vyresnioji gydytoja mikrobiologė, nuo 2006 m. iki 2009 m. kartu ir imunologijos ir genetikos laboratorijos vyresnioji medicinos laboratorijos gydytoja. Nuo 2009 rugsėjo 1 d. Kauno klinikų ir LSMU Laboratorinės medicinos klinikos vadovė.